Teemu Selänne on tunnettu suomalaisen jääkiekkoperheen lempilapsena. Viime viikkoina kiekkolegenda on joutunut kuitenkin myrskyn silmään, jollaisessa kansan suursuosikki ei ole koskaan ollut.

VANCOUVER. *Teemu Selännettä, 46, kunnioitettiin menneenä viikonloppuna Los Angelesissa yhtenä kaikkien aikojen NHL-jääkiekkoilijana. Selänne nostettiin NHL:n toimesta, Jari Kurrin ohella, *sadan parhaan jääkiekkoilijan joukkoon liigan historiassa. Tähdistöottelun huomionosoitukset olivat pelaajalle luonnollisesti mieluinen kokemus.

- Aivan uskomatonta. Katsoit mihin suuntaan tahansa, niin ympärillä oli aivan uskomattomia pelimiehiä. Oli makeaa päästä tapaamaan näitä tyyppejä. Tuo oli juttu, joka tulee vastaan kerran elämässä, Selänne intoilee Yle Urheilulle.

Suomessa Selänteelle ei kuitenkaan ole ollut tarjolla samanlaista hehkua. Kaksi viimeistä episodia ovat laittaneet kansan suosikkina tunnetun Selänteen mankeliin, jota tämä ei ole koskaan aiemmin kokenut. Tuorein kohu syntyi, kun Selänne pyysi avustajansa välityksellä poistamaan tästä YouTubeen tehdyn parodiavideon. Videolla Selänne kuvataan elämänsä hallinnan menettäneenä entisenä jääkiekkoilijana, jolle lapsetkaan eivät enää soita. Selänne ei välitä pilkasta itseään kohtaan, mutta perheen vetäminen mukaan oli liikaa.

Selänteen ja tämän vaimon, Sirpan, nuorimmainen on yhdeksänvuotias tyttö.

- Voin sanoa suoraan, että perhe ei tykännyt siitä. Etenkin lapsia se loukkasi. Kun näin sen, ensimmäinen ajatus oli, että missä vaiheessa pitäisi nauraa. Ihan sairasta. Jos lapsi alkaa itkeä tuollaisen nähtyään, sitä alkaa miettiä, että mihin pitäisi vetää raja, Selänne kysyy.

- Minusta saa tehdä mitä vain. En minä niistä hätkähdä. Kaikki saavat tanssia tyylillään, mutta se on hieman liikaa, jos siihen vedetään perhe ja lapset mukaan. Kaikella kohteliaisuudella pyysimme poikia poistamaan sen, ja he sen loppujen lopuksi hyvin ymmärsivät. Homma meni hyvässä yhteisymmärryksessä, enkä usko, että pojat alun perin pahaa tarkoittivat.

Trump-kommentit hämmensivät

Ennen parodiavideota Selänne sai ihmetteleviä kommentteja kerrottuaan Apu-lehden kannessa Donald Trumpin olevan Yhdysvalloille hyvä vaihtoehto presidentiksi.

- Sen haastattelun piti olla uran jälkeisestä ajasta ja ravintolastani. Ohimennen kysyivät tuosta ja puhuin enemmänkin kavereiden suulla. Enhän minä edes pysty äänestämään Yhdysvalloissa. Moni ajatteli, että kahdesta huonosta Trump oli parempi vaihtoehto. En minä ole mikään Trump-fani, vaikka joistakin asioista olenkin hänen kanssaan samaa mieltä, Selänne toteaa.

- Mutta en voi käsittää, että presidentti, jonka kansa on valinnut, lynkataan ennen ensimmäistä päivää. Hänhän on tekemässä juuri niin kuin vaalikampanjassaan puhui. Silti ihmiset ovat hämillään, että mitä hemmettiä se tekee. Hänen valintana osoitti, että ihmiset Yhdysvalloissa ovat olleet pettyneitä poliitikkoihin ja järjestelmään. Siksi he olivat valmiita tekemään näin ison muutoksen.

Reaktiot Selänteen onnentoivotuksiin Twitterissä (siirryt toiseen palveluun) ovat olleet voimakkaita.

- Näköjään, jos toivotan Twitterissä Trumpille onnea työhön, olen sovinisti, rasisti ja ilkeä ihminen. Kiitin myös Obamaa (siirryt toiseen palveluun), joka on erittäin tyylikäs kaveri. Se taisi mennä monilta ohi. Monilla on asioihin vain yksi näkemys, vaikka kuinka sanotaan, että ollaan suvaitsevaisia. Silti ei ymmärretä muuta kuin omaa näkemystä, Selänne jatkaa.

"Kielenkäyttö Twitterissä on häpeällistä"

Edellä mainittujen tapausten vuoksi etenkin sosiaalisessa mediassa höykytys Selännettä kohtaan on yltynyt hurjaksi. Monin paikoin hyvän maun rajat ovat jääneet taakse jo kauan aikaa sitten.

- Olen minä sitä ihmetellyt. Kielenkäyttö Twitterissä on häpeällistä. Siellä voi joku tulla sanomaan, että tapa itsesi, urpo! Homma on ajoittain aivan sekaisin. Joillekin sosiaalinen media on ilmeisesti väylä purkaa itsestään kaikki paska pihalle. En ole koskaan sanonut mitään ilkeää tai loukannut ketään. Toivottanut lähinnä ihmisille onnea eri tilanteisiin, Selänne muistuttaa.

- En minäkään mene muiden twiitteihin huutelemaan asioista, jotka ovat heidän mielellään.

Selänne ei silti aio muuttua, koska ei koe tähänkään asti tehneensä mitään väärää.

- Oma itsensä täytyy olla. Minulla on arvoni ja uskon omiin tekemisiini. Pyrin tekemään asioita, jotka tuntuvat oikeilta. Tietenkin pitää hieman alkaa miettiä, mitä sanoo. Touhu on mennyt siinä mielessä ihmeelliseksi, että yksikin väärä sana voi laukaista sen myrskyn. Suomesta on niin helppo huudella. Se on vähän kuin pienet reppanat katsoisivat peiliin ja näkisivät kolmen metrin Herculeksen. Veikkaan, että jos asioista puhuttaisiin kasvotusten, jutut muuttuisivat aika tavalla tai sitten alettaisiin kirveshippoihin.

- Netissä on todella paljon tällaista ressukoiden pätemistä. Ihan puhdasta ilkeää kiusaamista. Välillä miettii, että mihin maailma on menossa. Joku sanoo yhden mielipiteen jostakin asiasta, niin homma karkaa aivan lapasesta. Olen surullinen ajoittain tuosta touhusta, kiekkolegenda päätti.